Diari Oficial de la Generalitat Valenciana


Sumari del DOGV 3848, del 02-10-2000 (2000/7913)

DECRET 147/2000, de 26 de setembre, del Govern Valencià, pel qual es modifica el Decret 125/1998, d'1 de setembre, del Govern Valencià, de constitució i regulació de l'Institut de Medicina Legal de Castelló.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/09/26/147/dof/vci/html**

### Dades del document

Número de DOGV
:   3848

Data del DOGV
:   02-10-2000

Secció del DOGV
:   I. DISPOSICIONS GENERALS

Número del document
:   2000/7913


Data del document
:   26-09-2000

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Castelló de la Plana
    * medicina forense
    * reglament intern
    * legislació

DECRET 147/2000, de 26 de setembre, del Govern Valencià, pel qual es modifica el Decret 125/1998, d'1 de setembre, del Govern Valencià, de constitució i regulació de l'Institut de Medicina Legal de Castelló. [2000/F7913]
  
L'article 455 de la Llei Orgànica 6/1985, d'1 de juliol, del Poder Judicial (LOPJ), atribueix a les comunitats autònomes competències respecte del personal al servei de l'administració de justícia, en totes les matèries relatives al seu estatut i règim jurídic, compresa la selecció, formació inicial i continuada, provisió de destinacions, ascensos, situacions administratives, jornada laboral, horari de treball i règim disciplinari.
  
L'article 504 de la LOPJ habilita les comunitats autònomes amb competències en matèria de justícia per a crear els instituts de medicina legal en l'àmbit dels seus territoris.
  
El Decret 125/1998, d'1 de setembre, del Govern Valencià, constituí l'Institut de Medicina Legal de Castelló i regulà, entre altres aspectes, la integració del personal afectat a través d'un concurs de mèrits per a cobrir la relació inicial de llocs de treball de l'institut creat, d'acord amb la disposició transitòria primera del Reial Decret 386/1996, d'1 de març, pel qual s'aprovà el Reglament dels Instituts de Medicina Legal.
  
La Sentència 418/2000, de 22 d'abril, del Tribunal Superior de Justícia de la Comunitat Valenciana, relativa al concurs de mèrits previst en el Decret 125/1998, estableix que ha de ser la norma de creació de l'Institut de Medicina Legal corresponent la que determine la composició de la comissió avaluadora del concurs de mèrits que ha d'actuar en el procés transitori d'integració del personal afectat, segons que disposa el Reial Decret 386/1996, i, per tant, no pot ser la resolució posterior de convocatòria del concurs previst la norma de creació que determine aquesta composició.
  
La Sentència 56/1990, de 29 de març, del Tribunal Constitucional, examina la constitucionalitat d'uns determinats articles de la Llei Orgànica 6/1985, del Poder Judicial, que incideixen en les competències que les comunitats autònomes poden assumir en la gestió d'aquells aspectes executius de l'estatut i del règim jurídic dels cossos nacionals al servei de l'administració de justícia, i aquesta sentència delimita la competència del Ministeri de Justícia o de l'òrgan competent de les comunitats autònomes, mitjançant l'aplicació de l'anomenada clàusula subrogatòria de competències, la qual no pot operar en aquells elements definitoris i essencials de l'estatut del personal que configuren el caràcter de cos nacional o que sense afectar a aquests elements tinguen una dimensió supraautonòmica, i en aquests casos les comunitats autònomes poden coadjuvar mitjançant tècniques de col·laboració o auxili al Ministeri de Justícia.
  
L'esmentada sentència assenyala que la clàusula subrogatòria sí que pot actuar, tot i el caràcter nacional dels cossos de personal al servei de l'administració de justícia, en relació amb la provisió de destinacions en els òrgans d'àmbit territorial igual o inferior al de comunitat autònoma.
  
La sentència del Tribunal Constitucional de 12 d'abril de 2000 ha resolt el recurs d'inconstitucionalitat número 431/1995, interposat contra els articles 455 i altres de la LOPJ, tot assenyalant la constitucionalitat de l'article 455 interpretat en el sentit exposat en la Sentència del Tribunal Constitucional 56/1990. Conforme a aquesta interpretació el Tribunal Constitucional, en aquesta nova resolució, assenyala que les competències respecte de tot el personal al servei de l'administració de justícia en totes les matèries relatives al seu estatut i règim jurídic corresponen a les comunitats autònomes en totes aquelles matèries que puguen ser assumides per aquestes en virtut de les clàusules subrogatòries existents en els corresponents estatuts, o quan la competència respectiva haja sigut assumida pels ens autonòmics en virtut d'un altre títol constitucionalment vàlid.
  
De tot el susdit, la Comunitat Autònoma Valenciana és competent per a establir la composició de la comissió avaluadora que ha d'actuar en la convocatòria del concurs de mèrits previst en el Decret 125/1998, d'1 de setembre, del Govern Valencià.
  
Igualment, la Comunitat Autònoma Valenciana és competent per a nomenar els membres de les comissions de valoració establertes en el Reial Decret 296/1996, de 23 de febrer, pel qual s'aprova el Reglament Orgànic del Cos de Metges Forenses.
  
El Ministeri de Justícia en l'informe de 30 de setembre de 1999, amb motiu de la convocatòria del concurs de mèrits per a proveir els llocs de treball de metges forenses de l'Institut Basc de Medicina Legal, avala aquest repartiment competencial, encara que recorda la necessitat d'una col·laboració més estreta entre el Ministeri de Justícia i les comunitats autònomes, atés el caràcter de cos nacional de l'esmentat col·lectiu, fet que determina la presència d'un representant del Ministeri de Justícia en las comissions de valoració.
  
Per tal d'enllestir el procediment d'integració dels metges forenses previst en les normes de creació dels instituts de medicina legal és procedent modificar el Decret 125/1998, d'1 de setembre, del Govern Valencià, en els termes exposats en la Sentència 418/2000, de 22 d'abril, del Tribunal Superior de Justícia de la Comunitat Valenciana.
  
La modificació que s'introdueix en la norma de creació de l'institut només afecta l'establiment i la designació dels membres de la comissió avaluadora, en la qual queda garantida la participació de representants de les administracions públiques amb competències en la matèria, del personal estatutari afectat, de les organitzacions sindicals i d'un representant de l'Escola Valenciana d'Estudis per a la Salut, com a òrgan especialitzat en la formació dels distints col·lectius mèdics que actuen al si de l'administració autonòmica.
  
Per això, a proposta del conseller de Justícia i Administracions Públiques, amb l'informe favorable del Consell General del Poder Judicial, i amb la deliberació prèvia del Govern Valencià en la reunió del dia 26 de setembre de 2000,
  
DECRETE
  
Article 1
  
S'introdueix un nou apartat 7 en la disposició transitòria segona del Decret 125/1998, d'1 de setembre, del Govern Valencià, de constitució i regulació de l'Institut de Medicina Legal de Castelló, amb la redacció següent:
  
7. L'avaluació dels mèrits del concurs previst per a cobrir la relació inicial de llocs de treball correspondrà a una Comissió de Valoració, la qual serà nomenada per la Direcció General de Justícia de la Conselleria de Justícia i Administracions Públiques i estarà integrada pels membres següents:
  
- Tres funcionaris del grup A. D'aquests funcionaris, dos hauran d'estar destinats a la Direcció General de Justícia, dels quals un exercirà les funcions de president i l'altre les de secretari de la comissió. El tercer, funcionari de l'administració general de l'estat, serà proposat pel Ministeri de Justícia.
  
- Tres funcionaris del grup A, llicenciats en medicina i cirurgia. D'aquests funcionaris, dos hauran de pertànyer al cos de metges forenses, un a proposta del director de l'Institut de Medicina Legal d'Alacant i un altre a proposta del director de l'Institut de Medicina Legal de València, entre els metges forenses destinats en els seus respectius centres de treball. El tercer serà proposat per l'Escola Valenciana d'Estudis per a la Salut (EVES), com a centre col·laborador en la formació dels metges forenses destinats al territori de la Comunitat Autònoma Valenciana, entre el personal destinat a l'EVES.
  
- Dos representants proposats conjuntament per les organitzacions sindicals presents a la Mesa Sectorial de Justícia, els quals hauran de ser metges forenses o posseir una titulació semblant en la branca de la medicina.
  
La Comissió de Valoració podrà sol·licitar a la Conselleria de Justícia i Administracions Públiques la designació d'experts que, com a assessors, actuaran amb veu però sense vot.
  
La comissió avaluadora prevista en l'apartat anterior tindrà la consideració d'òrgan col·legiat de l'administració i, com a tal, estarà sotmesa a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Igualment, els membres de la comissió avaluadora estaran sotmesos a les causes d'abstenció i recusació previstes en l'esmentada llei.
  
Article 2
  
El termini de tres mesos previst en l'apartat 4 de la disposició transitòria segona del Decret 125/1998, d'1 de setembre, serà computada des de l'entrada en vigor d'aquest decret.
  
La Direcció General de Justícia, de la Conselleria de Justícia i Administracions Públiques, convocarà el susdit concurs de mèrits i oferirà tots els llocs de treball de la relació inicial de llocs de treball, entre els metges forenses integrants de l'Institut de Medicina Legal de Castelló.
  
DISPOSICIÓ FINAL
  
Aquesta norma vigirà l'endemà de la publicació en el Diari Oficial de la Generalitat Valenciana.
  
València, 26 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
CARLOS GONZÁLEZ CEPEDA


Còpia Permalink ELI